**Maryam Mirzakhani** (pers. ‏مریم میرزاخانی‎, *Maryam Mirzāxāni*; 3. toukokuuta 1977 Teheran – 15. heinäkuuta 2017) oli iranilainen matematiikan professori. Hänen erikoisalaansa oli kaarevien pintojen symmetria, ja hän oli ensimmäinen nainen, joka palkittiin Fieldsin mitalilla.

Elämä
-----

### Nuoruus

Maryam Mirzakhani syntyi Teheranissa vuonna 1977. Lapsena hän luki paljon ja keksi omia tarinoitaan. Hän halusi kirjailijaksi, mutta löysi myöhemmin kouluaikana matematiikan. Hän kävi tytöille tarkoitettua lukiota ja edusti kouluaikanaan Irania kansainvälisissä matematiikkaolympialaisissa. Mirzakhani voitti kultaa sekä vuoden 1994 että 1995 kilpailuissa.

### Ura

Mirzakhani valmistui 1999 maisteriksi Sharifin teknillisestä yliopistosta. Jatko-opintojaan hän lähti tekemään Harvardin yliopistoon. Mirzakhan valmistui 2004 filosofian tohtoriksi Curtis T. McMullenin ohjauksessa. Mirzakhanin väitöskirja käsitteli Riemannin pintoja. Hän ratkaisi väitöskirjassaan useita hyperbolisiin pintoihin liittyneitä ongelmia, ja siitä julkaistiin artikkeli kolmessa matematiikan alan tunnetussa lehdessä.

Valmistuttuaan Mirzakhani hylkäsi Harvardin yliopiston tarjouksen nuoremman tutkijan paikasta ja suuntasi Clay Mathematics Instituteen tutkijaksi. Hän toimi vuodet 2004–2008 sekä Clay Mathematics Instituten tutkijana että Princetonin yliopiston apulaisprofessorina. Vuonna 2008 hän sai paikan Stanfordin yliopiston professorina.

Mirzakhani jatkoi uraansa kuolemaansa asti, vaikka hän joutui viimeiset vuotensa taistelemaan syöpää vastaan. Hänellä diagnosoitiin vuonna 2013 rintasyöpä. Siihen hän sai vielä toimivaa hoitoa, mutta syöpä uusiutui muutaman vuoden päästä. Aggressiivisestä hoidosta huolimatta syöpä kehitti etäpesäkkeitä maksaan ja luihin. Mirzakhani kuoli syöpään heinäkuussa 2017.

Yksityiselämä
-------------

Mirzakhani oli naimisissa Jan Vondrákin kanssa, joka oli myös Stanfordin yliopiston matematiikan professori. Heidän liitostaan syntyi yksi tytär, Anahita.

Tutkimukset ja tunnustukset
---------------------------

Mirzakhani erikoistui teoreettiseen matematiikkaan ja käsitteli tutkimuksissaan muun muassa moduliavaruuksia, Teichmüllerin teoriaa, hyperbolista geometriaa ja symplektistä geometriaa. Hän tutki erilaisten menetelmien avulla käyrien pintojen geometriaa.

Vaikka Mirzakhanin tutkimukset ovat erittäin teoreettisia, hänen työllään voi olla vaikutusta muun muassa teoreettisessa fysiikassa ja materiaalitieteessä. Matematiikassa työllä on sovelluksia muun muassa alkulukujen tutkimuksessa ja kryptologiassa.

Mirzakhani palkittiin uransa aikana useilla palkinnoilla. Hän sai vuonna 2009 Amerikan Matemaattisen Seuran Blumenthal-palkinnon. Palkinnon perusteluissa todetaan Mirzakhanin tutkimuksen olevan poikkeuksellisen luovaa ja omaperäistä. Kahden vuoden välein naismatemaatikolle jaettavan Satter-palkinnon hän sai Riemannin pintojen moduliavaruuksien teoriaan tekemiensä saavutusten ansiosta. Clay Research Award myönnettiin hänelle vuonna 2014.

Mirzakhani oli yksi neljästä tutkijasta, jotka palkittiin Fieldsin mitalilla vuonna 2014. Hän oli ensimmäinen nainen, joka sai tämän palkinnon. Palkittu työ liittyi Riemannin pintoihin.

Lähteet
-------

1. ↑  BBC: Uraauurtava nais­ma­te­maa­tik­ko kuoli 40-vuotiaana *Kaleva*.  15.7.2017. Viitattu 15.7.2017.
2. 1 2  Lamb, Evelyn: Mathematics World Mourns Maryam Mirzakhani, Only Woman to Win Fields Medal *Scientific American*.  17.7.2017. Viitattu 6.1.2018. (englanniksi)
3. 1 2 3 4  Myers, Andrew & Carey, Bjorn: Maryam Mirzakhani, Stanford mathematician and Fields Medal winner, dies *Stanford News*.  15.7.2017. Stanford University Communications. Viitattu 6.1.2018. (englanniksi)
4. 1 2  Rafi, Kasra: Maryam Mirzakhani (1977–2017).  *Nature*, 7.9.2017, 549. vsk, s. 32.  Nacmillan Publishers Limited. Artikkelin verkkoversio (pdf). Viitattu 6.1.2018.  (englanniksi)
5. 1 2 3  Maryam Mirzakhani *Biographies of Women Mathematicians*.  7.12.2017. Agnes Scott College. Viitattu 6.1.2018. (englanniksi)
6. ↑  Chang, Kenneth: Maryam Mirzakhani, Only Woman to Win a Fields Medal, Dies at 40 *NYTimes.com*.  16.7.2017. The New York Times Company. Viitattu 6.1.2018. (englanniksi)
7. ↑  Princeton's Mirzakhani honored by American Mathematical Society  2009. Princetonin yliopisto. Viitattu 13.8.2014.
8. ↑  Kehoe, Elaine: 2013 Satter Prize.  *Notices of the AMS*, 60. vsk, nro 4, s. 490–491. Artikkelin verkkoversio (pdf). Viitattu 6.1.2018.  (englanniksi)
9. ↑  Nainen palkittiin ensimmäisen kerran Fieldsin mitalilla *Helsingin Sanomat*.  13.8.2014. Viitattu 13.8.2014.
10. ↑  Webb, Jonathan: First female winner for Fields maths medal *BBC News*.  12.8.2014. Viitattu 13.8.2014.

Aiheesta muualla
----------------

* Kuvia tai muita tiedostoja aiheesta **Maryam Mirzakhani** Wikimedia Commonsissa

* Kotisivut (persiaksi)
* Mirzakhanin tutkimuksia yksinkertaistettuna (englanniksi)

**Fieldsin mitalin saajat**
 
1936: Ahlfors • Douglas | 1950: Schwartz • Selberg | 1954: Kodaira • Serre | 1958: Roth • Thom | 1962: Hörmander • Milnor | 1966: Atiyah • Cohen • Grothendieck • Smale | 1970: Baker • Hironaka • Novikov • Thompson | 1974: Bombieri • Mumford | 1978: Deligne • Fefferman • Margulis • Quillen | 1982: Connes • Thurston • Yau | 1986: Donaldson • Faltings • Freedman | 1990: Drinfeld • Jones • Mori • Witten | 1994: Zelmanov • Lions • Bourgain • Yoccoz | 1998: Borcherds • Gowers • Kontsevitš • McMullen | 2002: Lafforgue • Vojevodski | 2006: Okounkov • Perelman • Tao • Werner | 2010: Lindenstrauss • Châu • Smirnov • Villani | 2014: Avila • Bhargava • Hairer •  Mirzakhani | 2018: Birkar • Figalli • Scholze • Venkatesh | 2022: Duminil-Copin • Huh • Maynard • Vjazovska

muokkaa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Tieteilijät | 
* DBLP
* Google Scholar
* MathSciNet
* Mathematics Genealogy Project
* ORCID
* Scopus
* zbMATH

 |
|  |
| Muut | 
* IdRef

 |

 |